Ambasadorë evropianë në SHBA thonë se çështja e Kosovës duhet të zgjidhet
Ambasadori gjerman dhe ai francez në Shtetet e Bashkuara komentojnë për Ballkanin
Statusi i tanishëm i Kosovës duhet të kapërcehet, tha në një intervistë dhënë Zërit të Amerikës, ambasadori gjerman në Uashington, Wolfgang Ischinger, pavarësisht se sa do të zgjatin bisedimet që pritet të zhvillohen këtë vit për përcaktimin e statusit të saj përfundimtar. Ndërkohë ambasadori francez në Shtetet e Bashkura, Jean-David Levitte i tha Zërit të Amerikës se Ballkani nuk është ashtu siç karakterizohet nga disa, si një rajon gjithnjë problematik. Zoti Ischinger tha se Shtetet e Bashkuara dhe Evropa kanë pak a shumë të njëjtën bindje se është e domosdoshme që statusi i Kosovës të diskutohet për t’u hapur perspektivën si shqiptarëve ashtu edhe sërbëve që jetojnë atje, por edhe qeverisë sërbe në Beograd. Ai tha se para pak kohësh kishte qënë për vizitë në Kosovë dhe kishte konstatuar se shqiptarët po e humbasin durimin me situaten e tanishme. Ndërkaq, duke folur per situatën ne Ballkan, Ambasadori gjerman në Shtetet e Bashkuara, Wolfgang Ischinger, tha se gjatë dekadës së fundit Ballkani ka qënë rajoni më i vështirë i Evropës. Ai thotë se për arsye historike dhe arsye të tjera Ballkani ka qënë rajoni më pak i qendrueshëm me problemet më të mëdha teritoriale, etnike e kështu me radhë. Shumë ekspertë të çështjeve ballkanike, siç është edhe vetë zoti Ischinger, janë të mendimit se prania e Shteteve të Bashkuara në zgjidhjen e problemve të mbetura pezull të Ballkanit, siç është edhe çështja e Kosovës, nuk mund të zgjidhen pa mbështetjen e fuqishme dhe praninë e Shteteve të Bashkuara. Pavarësisht nga çfarë do të rezultojë nga bisedimet që do të zhvillohen pranverën apo verën e këtij viti, tha ambasadori Ischinger, statusi i tanishëm i Kosovës duhet kapërcyer patjetër. Edhe ambasadori francez në Shtetet e Bashkura, Jean-David Levitte i tha Zërit të Amerikës se Ballkani nuk është ashtu siç karakterizohet nga disa, si një rajon gjithnjë problematik. Vështirësitë në rajonin e Ballkanit janë të shumta, tha ambasadori francez në Uashington, por ne jemi të vendosur t’i kapërcejmë këto vështirësi dhe të ndihmojmë njerëzit në këtë rajon që të ndërtojnë një të ardhme më të mirë në paqe e demokraci.